Dros-saak: Verhoor begin dánDie beskuldigde in die hof tydens ‘n vorige verskyning. Foto: ANA Die verhoor van die 20-jarige man wat aangekla word van die verkragting van ŉ sewejarige dogtertjie in ŉ Dros-restaurant in Pretoria, sal van 9 tot 20 September in die hooggeregshof in Pretoria plaasvind. EWN berig die man het vandag vlugtig in die landdroshof in Pretoria verskyn waar die akte van beskuldiging op hom beteken is. Die man staan tereg op aanklagte van verkragting, ontvoering, aanranding, dwelmbesit en dwarsboming van die gereg. Die beskuldigde het vroeër vanjaar psigiatriese evaluasie ondergaan waarna daar bevind is hy is geskik om verhoor te word en toerekeningsvatbaar was tydens die beweerde misdade. Maroela Media het vroeër berig die staat beweer die man het die kind van die restaurant se speelterrein af tot by die toilet gevolg waar hy haar verkrag het. Volgens die staat het die kind se ma hom op heter daad betrap toe sy na haar dogter gaan soek het. Lees alle vorige berigte oor die Dros-saak op Maroela Media. [Red] Maroela Media het besluit om nie die beskuldigde se naam bekend te maak totdat hy op die aanklagte teen hom gepleit het nie soos deur die Strafproseswet bepaal word. Artikel 154(2b) van die Strafproseswet bepaal dat geen persoon wat teregstaan op seksuele oortreding se aanklagte geïdentifiseer mag word, direk of indirek, voordat die beskuldigde nie op die aanklagte teen hom gepleit het nie. Sodra die beskuldigde gepleit het, sal Maroela Media sy identiteit bekend maak soos deur die wet bepaal.